กทม.ประสานงาน รฟม.เร่งแก้ไขปัญหาการระบายน้ำจุดก่อสร้าง
เมื่อวันที่ 1 มิ.ย. เวลา 13.30 น. นายศักดิ์ชัย บุญมา รองผู้ว่าฯ กทม.กล่าวหลังเป็นประธานการประชุมแก้ไขปัญหาโครงการก่อสร้างรถไฟฟ้าที่ส่งผลกระทบต่อระบบระบายน้ำ ร่วมกับการรถไฟฟ้าขนส่งมวลชนแห่งประเทศไทย (รฟม.) ว่า สำนักการโยธา ได้รับมอบหมายให้ตรวจสอบปัญหาและหาแนวทางแก้ไขผลกระทบต่อระบบระบายน้ำที่เกิดจากโครงการก่อสร้างรถไฟฟ้าทุกสายที่อยู่ระหว่างดำเนินการก่อสร้างในพื้นที่กรุงเทพมหานคร ทั้งนี้จากการตรวจสอบพบว่า ระบบระบายน้ำที่ได้รับผลกระทบจากการก่อสร้างรถไฟฟ้า ส่วนใหญ่เกิดจากช่องรับน้ำฝนและฝาท่อระบายน้ำถูกทับจากการปูผิวจราจรแอสฟัลต์ ทำให้มีขนาดเล็กลง ประกอบกับบ่อพักในผิวจราจรมีเศษวัสดุก่อสร้างตกหล่นอยู่ในบ่อพักเป็นจำนวนมาก อีกทั้งท่อระบายน้ำที่ถูกตัดยังไม่ได้เชื่อมต่อเข้าด้วยกันโดยแนวทางการแก้ไขได้ประสานการรถไฟฟ้าขนส่งมวลชนแห่งประเทศไทย (รฟม.) ดำเนินการเปิดช่องรับน้ำฝน ยกขอบบ่อพักท่อระบายน้ำ เก็บเศษวัสดุภายในบ่อพัก ก่อสร้างรางระบายน้ำรูปตัวยู เปิดฝาบ่อพักที่โดนปิดทับ ทั้งนี้สำนักการโยธาจะเร่งติดตามการดำเนินงานแก้ไขให้แล้วเสร็จโดยเร็ว เพื่อป้องกันปัญหาน้ำท่วมขังช่วงฤดูฝนในพื้นที่กรุงเทพมหานครต่อไป.
 สำนักการโยธา ได้รับมอบหมายให้ตรวจสอบปัญหาและหาแนวทางแก้ไขผลกระทบต่อระบบระบายน้ำที่เกิดจากโครงการก่อสร้างรถไฟฟ้าทุกสายที่อยู่ระหว่างดำเนินการก่อสร้างในพื้นที่กรุงเทพมหานคร
รถไฟฟ้า,ระบบระบายน้ำ,สร้างรถไฟฟ้า,น้ำท่วมขัง,โครงการก่อสร้างรถไฟฟ้า,น้ำท่วม,ข่าววันนี้